לאחר התבוסה בצפון אפריקה, הוקמה הדיוויזיה מחדש בתור דיוויזיית הפאנצר הרמן גרינג ונשלחה לסייע לכוחות הגרמניים והאיטלקיים בסיציליה. הדיוויזיה לחמה בסיציליה כנגד כוחות בעלות הברית שפלשו לאי ב-10 ביולי 1943, חודשיים לאחר מכן נכנעה איטליה לבעלות הברית והדיוויזיה הייתה אמונה על פריקת הצבא האיטלקי מנשקו. באותה תקופה השתתפה הדיוויזיה גם בלחימה כנגד פלישת בעלות הברית לאיטליה בגזרת סלרנו בדרום מערב איטליה, לאחר מכן היא נסוגה לקו וולטורנו ולאחר מכן לקו החורף (קו גוסטב) שם היא הוצאה מקו החזית לפרק התאוששות והתחמשות מחודשת בעורף.